Bisedime mbi situatën përgjatë lumit Ibër
Përfaqësues të Prishtinës dhe Beogradit po bisedojnë në Bruksel me ndërmjetësimin e BE për zgjidhjen e situatës përgjatë lumit që shënon vijën ndarëse të Mitrovicës
Përfaqësuesit e Prishtinës dhe Beogradit janë pajtuar të vazhdojnë diskutimet në Bruksel për zgjidhjen e situatës së krijuar në qytetin e ndarë të Mitrovicës. Pajtimi për vazhdimin e këtyre përpjekjeve është arritur në bisedimet e sotme të ndërmjetësuara nga zyra e shefes së politikës së jashtme të Bashkimit Evropian Catherine Ashton e cila ka kërkuar që palët të punojnë në zbatimin e marrëveshjeve për të gjitha çështjet që kanë të bëjnë me urën kryesore mbi lumin Ibër në Mitrovicë në pajtim me marrëveshjet e arritura në bisedimet e ndërmjetësuara prej saj dhe në frymën e normalizimit të marrëdhënieve ndërmjet Kosovës dhe Serbisë. Në një njoftim të kësaj zyre thuhet se “ ”, thuhet në njoftim. Në fillim të muajit pjesa veriore e qytetit të Mitrovicës, u shndërrua në një skenë të ndërtimeve në vija etnike. Autoritetet lokale serbe në veriun e Mitrovicës vendosën të shndërrojë në shëtitore rrugën kryesore në bregun verior të lumit Ibër që shënon vijën ndarëse të këtij qyteti. Ky veprim ndodhu vetëm pak ditë pasi ata e mbyllen urën kryesore duke ngritur një hapësirë të gjelbër që e emëruan si parku i paqes. Në kundërshtim të këtyre veprimeve, në dy zona të banuara me shqiptarë në veri u ngritën sheshe nga grupe qytetarësh shqiptarë. Një takim mes palëve i mbajtur më 11 korrik nuk solli ndonjë zgjidhje për situatën e krijuar në zonë që kishte nxitur reagime të autoriteteve lokale dhe të institucioneve në Prishtinë që i bënë thirrje Bashkimit Evropian të largojnë barrikadën. Autoritetet lokale serbe thonë se veprimet në veri duhet të jenë në pajtim më vendimet e organeve të ligjshme në atë zonë, ku për herë të parë është ngritur pushteti lokal i dalë nga zgjedhjet e organizuara nga Prishtina. Mbajtja e zgjedhjeve ishte pjesë e marrëveshjeve të arritura në bisedimet për normalizimin e marrëdhënieve ndërmjet Kosovës dhe Serbisë të ndërmjetësuara nga Bashkimi Evropian. Pjesë e marrëveshjeve në këto bisedime që Serbisë i siguruan hapjen e bisedimeve për anëtarësim në Bashkimin Evropian, është vendosja e plotë e lirisë së lëvizjes në veri. Prishtina shpreson që takimet do të çojnë në një plan të qartë për largimin e pengesave, hapjen e urës kryesore dhe vendosjen e lirisë së lëvizjes në zonë, e cila që nga përfundimi i luftës është sfiduar nga ndarjet e thella etnike në atë pjesë të Kosovës. Beogradi vazhdon të kundërshtojë pavarësinë e Kosovës, ndonëse në ditën e sotme katër vjet me parë, Gjykata Ndërkombëtare e Drejtësisë tha se pavarësia e Kosovës nuk bie ndesh me ligjin ndërkombëtarë, një opinion i cili pasoi kërkesën e Serbisë për të vlerësuar ligjshmërinë e pavarësisë së Kosovës.